In nomine sanctae et individue Trinitatis. Ego Henricus Dei gratia Eduensis episcopus. Notum fieri volo praesentibus et futuris et sigilli nostri auctoritate confirmo donum quod fecit Johannes de Valle Cornut et Garnerius de Montro fratribus de Regniaco pro damno quod eis intulerant in grangia de Cals, Johannes scilicet totam terram suam tam planam quam nemorosam sicut tenuerat pater ejus et frater, laudantibus dominis suis de quibus eam tenebat, Hugone de Montegni et Falcone filio suo et Guidone Bullet et Olina uxore sua et filiis et filiabus suis. Ipse Johannes habuit pro beneficio decem solidos qui hoc etiam sacramento confirmavit quia numquam per se vel per alium quemlibet hominem ibi aliquid clamavit vel damnum inferret. Hugo etiam de Montegni pro laudatione hac habuit decem solidos et Guido frater ejus decem et Olina uxor ejus decem et filii et filiae ejus laudationes suas et Falco filius Hugonis tres solidos. Hujus laudationis et donationis testes sunt : Hugo filius domini de Ulmo, Galterius Fortis, Hugo Saclins, Artaudus Cornus. Sed et Garnerius qui in eadem causa socius fuit dedit nobis pro culpae suae satisfactione partem terrae suae quae incipit a porta ejusdem grangiae nostrae et pertingit usque ad furnum Treserit et ex inde usque ad fontem Aymari, de hinc rivum ejusdem fontis sequendo vadit usque ad viam de Buenen et per viam illam usque ad Bitz molendini sicut terra sua vadit usque ad portam nostram. Addivit etiam quartam partem de prato Melen et tres denarios census quos ei debebamus de Longo prato. Laudavit hoc uxor ejus et filii et filiae eorum. Laudavit hoc etiam Bulletz de quo tenebat terram illam et uxor ejus Olina et filii eorum. Hoc etiam laudavit Hugo de Ulmo qui eandem terram habebat in vadimonio. Hujus rei testes sunt : Barro et filius ejus de Brachi, Walterius et Laurentius de Plateis, Ilirannus et Iterius nepotes Fulcherii conversi, Robertus Corcous filius Christiani et multi alii.